ভাড়া বাড়িতে নোটের পাহাড়, গুনতে গিয়ে অবাক পুলিশ, কিন্তু কেন?

ওয়েব ডেস্ক: বিপুল পরিমাণে নগদ টাকার (Indian Currency) খোঁজে অভিযান চালিয়ে চমকে গেল কর্নাটক পুলিশ (Karnataka Police)। গোপন সূত্রে পাওয়া তথ্যের ভিত্তিতে উত্তর কন্নড় জেলার একটি ভাড়াবাড়িতে (Rent House) অভিযান চালিয়ে প্রথমে মনে হয়েছিল, বিশাল অঙ্কের হিসাব-বহির্ভূত টাকা লুকিয়ে রাখা হয়েছে সেখানে। গোটা ঘরজুড়ে ছড়িয়ে ছিটিয়ে ছিল অসংখ্য ৫০০ টাকার নোট। কিন্তু শেষমেষ যা ঘটল, তাতে পুলিশের চোখও উঠল কপালে।

আসলে সেখানে নোটগুলিকে একপলক দেখে নগদ টাকার স্তুপ বলে মনে হলেও, পরে সেগুলিকে খতিয়ে দেখে হতবাক হয়ে যান পুলিশ আধিকারিকরা। কারণ, প্রতিটি নোটেই লেখা রয়েছে ‘রিভার্স ব্যাঙ্ক অফ ইন্ডিয়া’ (Reverse Bank Of India), যা স্বাভাবিকভাবে ‘রিজার্ভ ব্যাঙ্ক অফ ইন্ডিয়া’ (Reserve Bank Of India) হওয়ার কথা। পাশাপাশি, কোনও নোটেই ছিল না কোনও বৈধ সিরিয়াল নম্বর।

আরও পড়ুন: ফের প্যারোলে জেলমুক্ত রাম রহিম! চলতি বছরে এই নিয়ে দ্বিতীয়বার

এদিকে নোটগুলির উল্টো পিঠে স্পষ্ট করে উল্লেখ ছিল — “সিনেমার শুটিংয়ের জন্য ব্যবহারের নোট”, অর্থাৎ এগুলি মূলত সিনেমার সেটে ব্যবহারের জন্য তৈরি জাল বা ‘প্রপ’ নোট ছিল। ঘটনার পরই নকল নোটগুলি বাজেয়াপ্ত করে পুলিশ।

সূত্রের খবর, যে ভাড়াটে ওই ঘরে থাকতেন, তাঁকে হেফাজতে নিয়ে জিজ্ঞাসাবাদ শুরু হয়েছে। তদন্তকারীরা জানতে চাইছেন, ঠিক কী উদ্দেশ্যে এই বিপুল পরিমাণে প্রপ নোট সেখানে মজুত করা হয়েছিল, এবং এর সঙ্গে কোনও জালনোট চক্রের যোগ রয়েছে কি না। পুলিশ জানিয়েছে, তদন্ত এখনও প্রাথমিক পর্যায়ে রয়েছে।